渴虎
作者：呂南公
朝代：宋

paragraphs: 九月十月霜漫漫，壙埌南野如羣邊。
東風已作凍未解，日月曉望皆璚田。
岡陵焦枯澗壑竭，草木性命俱沈綿。
彪家於時若爲處，掩擁敗葉方閒眠。
陽輝中天穴戶暖，起坐嘿毣喉方涎。
虛腸未充多譖士，怒掌久斂悲盜泉。
黄河泰山深且茂，恨不休止蘄安全。
熬然宅此取饑渴，焉用武勇聲名傳。
側聞近便長松塢，十頃池塘停滀古。
不勝積潤在鱗蟲，浩有餘波沾畎畝。
尾搖伊昔諱凶檻，腹滿願今同鼴鼠。
世間遇合無必然，平行靜視皎日前。
嗟來懇惻尚不就，避逐刺促渠爲賢。
主人若不開文籞，歸卧幽林待天雨。